UPASP

Unvaniezh Postel Amerika, Spagn ha Portugal (UPASP) (spagnoleg : La Unión Postal de las Américas, España y Portugal (UPAEP) ; portugaleg : União Postal das Américas, Espanha e Portugal) zo un unaniezh rannvroel damheñvel ouzh Unvaniezh Postoù ar Bed (UPB). Krouet e oa bet e 1911 hag emañ e sez e Montevideo, en Uruguay. Pal an aozadur etregouarnamantel-se eo sevel un endro postel hepken etre e izili, evit aesaat dasparzh al lizheroù hag an treuzkas arc'hant etre an annezidi.

 Istor 
Dalc'het e voe Kendalc'h Postel Suamerika (Congreso Postal Sudamericano e spagnoleg ) d'an 8 a viz Genver 1911 gant kannaded eus Arc'hantina, Bolivia, Brazil, Chile, Ecuador, Paraguay, Perou, Uruguay ha Venezuela. Diwezhatoc'h (1926) e voe adanvet ar sindikad Kendalc'h Postel Panamerikan (Congreso Postal Panamericano e spagnoleg), Kendalc'h Postel Amerika-Spagnol (Congreso Postal Americoespañol) e 1936, Unvaniezh Postoù Amerika ha Spagn e 1966, hag Unvaniezh Postoù Amerika, Spagn ha Portugal e 1990.

 Palioù  
 Reiñ lañs d’ar servijoù postel er bed hag er rannved, gwellaat anezho e pep bro dre vodernaat anezho ha dre stummañ an dud a ra war-dro.
 Kenurzhiañ ha brudañ ur c'henlabour efedus evit diorren ar servijoù post er broioù ha tiriadoù a zo emezelet en aozadur.
 Kenurzhiañ ha brudañ an eskemm titouroù etre an izili war an dachenn oberiant, evit anavezout gwelloc’h ar reolennoù hag al lezennoù.
 Gwellaat perzhioù mat ar servijoù, an etrekevreañ ha surentez ar rouedadoù dre implij teknologiezhioù kelaouiñ ha kehentiñ a sikourfe da vuzuliañ kalite ar servijoù postel, evit bastañ da c'houlennoù an implijerien hag ar pratikoù.
 Kas ar program-se da benn en ur chom kenglot gant strategiezh Unvaniezh Postoù ar Bed. Derc’hel da eskemm, da gelaouiñ an aozadur etrebroadel-se hag ar strolladoù a labour gantañ.

 Izili 
28 a diriadoù ha stadoù a ya d’ober an unvaniezh :
 Stadoù dizalc’h : Arc'hantina, Bolivia, Brazil, Chile, Costa Rica, Kanada, Kolombia, Kuba, Republik Dominikan, Ecuador, Guatemala, Haiti, Honduras, Mec'hiko, Nicaragua, Panama, Paraguay, Perou, Salvador,Stadoù-Unanet Amerika, Surinam, Uruguay ha Venezuela ;
 Stadoù emren : Antilhez Nederlandat, enez Aruba hag Enez Sant-Martin ;
 Stadoù dizalc’h Europa : Spagn ha Portugal.

 Timbroù 
Da heul un diviz votet e Kendalc'h UPASP e La Habana e 1985 e voe dibabet kinnig bep bloaz un danvez bennak evit ma embannfe pep melestradurezh un timbr gant anv an aozadur, war batrom ar C.E.P.T. en Europa.

 Liammoù diavaez 
  Lec’hienn an UPASP

Rummad:Aozadurioù etrebroadel
Rummad:Postoù